1950 թվականին նոր աշտարակում տեղակայվում է 40 սմ հայելի ունեցող դիտակը: Աստղերի և միգամածությունների բևեռաչափական և գունաչափական դիտումների համար այս դիտակի կիզակետում տեղակայվում է էլեկտրալուսաչափ: Երկու տարի անց աստղադիտարանի մեխանիկական արհեստանոցում հավաքվում է Ցայսի օբյեկտիվներով 15 սմ կրկնակի աստրոգրաֆը, որը մինչև այժմ էլ օգտագործվում է փոփոխական աստղերի լուսանկարման համար: Համեմատաբար մեծ՝ Շմիդտի սիստեմի 50 սանտիմետրանոց դիտակը տեղակայվում է 1954 թվականին: Ունենալով գերազանց օպտիկա, այս դիտակը երկար ժամանակ հանդիսանում էր աստղադիտարանի հիմնական գործիքը: Հենց այս դիտակի օգնությամբ էլ մեր աստղադիտարանում սկսվում են արտագալակտիկ, ինչպես նաև գազային միգամածությունների բևեռաչափական և գունաչափական ուսումնասիրությունները: